  Виталий Пронин Дэри ёросын йылпумъяськиз шаерамы вордӥськем ӟуч этнографлы Дмитрий Зеленин.Кылем арняе  Дэри ёросын йылпумъяськиз шаерамы вордӥськем ӟуч этнографлы Дмитрий Зеленинлы сӥзем «Инбаме укно» 8-тӥез калыккуспо фольклор фестиваль. Кылчи, шаерчи, дышетӥсь, этнограф Дмитрий Зеленин (1878-1954) вордскиз но дышетскиз  Дэри ёросысь Люк черкогуртын. Тодосчилэн нимыз «Удмуртская Республика» энциклопедие пыремын, улон сюресэз история наукаосъя докторлэн Алексей  Загребинлэн «Учёные-краеведы Удмуртии» книгаяз рос-прос эскеремын.Тодосчи Кузьма Куликов «Реабилитирован посмертно» книгаяз гожтэ: Петербург университетысь профессор Д. Зеленин дышетӥз Трофим Борисовез (Трокай  историко-филологической факультетын тодон-валан люказ 1912-тӥ-1913-тӥ аръёсы). Со ик юрттӥз Т. Борисовлы «Живая старина» журналэ «Изгнание шайтана у вотяков» нырысетӥ статьязэ гожтыны. Удмурт азьветлӥсьлы синпелет.Д. Зеленинэз тросэз тодо выжыкылъёсты люкась шуыса. «Великорусские сказки Вятской губернии» книгаяз ӟучъёсыныз ӵош 6 удмурт выжыкыл пыртэмын,  «Великорусские сказки Пермской губернии» книгаяз - 12 башкир выжыкыл.Пусйымон луэ «Восточнославянская этнография» книгаез. Со печатламын Германиын немец кылын 1927-тӥ арын. Ӟуч, украин но белорус калыкъёсъя дуннеысь тужгес ӟеч книгаен лыдъяське ке но, ӟуч кылын со потӥз 1991-тӥ арын гинэ.Тодосчилэн ог 20-ез ужез сӥземын удмуртъёслы. Кылсярысь, 1948-тӥ арын гожтэм «Что такое «воршуд» статьяез ачиз улэп дыръя ӧз печатласькы. Калык доры со вуиз 1980-тӥ арын гинэ «Микроэтнонимы удмуртов и их отражение в топонимии» бичетын.Д. Зеленинлэн ужъёсыныз мургес тодматскыны луэ, Национальной библиотекаысь шаертодонъя ёзэтэ вазиськыса. Светлана Вордакова Туспуктӥз А. Горбунов     